
jegyzőkönyv
a Városfejlesztési és Környezetvédelmi Bizottság 2011. 06. 21-i üléséről



Helyszín: II. 282. tárgyaló
Időpont: 2011. június 21. 13 óra	


A bizottság részéről jelen vannak: 
Szaniszló Sándor	Bizottsági elnök
Somfai Ágnes 	Bizottsági alelnök
                  Gyenge Zsolt                                         Bizottsági alelnök
	

	


Orbán Gyöngyi	Bizottsági tag
Nyíri Csaba 	Bizottsági tag
Rózsahegyi Péter	Bizottsági tag
                  Szatmáryné Jahl Angéla	         Bizottsági tag

Meghívottként jelen vannak: a mellékelt jelenléti ív szerint

Az ülést vezeti: Szaniszló Sándor elnök.

Az ülés határozatképes.
0. napirendi pont
Napirend
[bookmark: N0bF][bookmark: N0bT]SZANISZLÓ SÁNDOR: Tisztelettel köszöntöm a bizottság tagjait és kedves vendégeinket. A meghívóban kiküldött napirendi pontokhoz képest van némi változás. A meghívó szerinti 2. napirendi pontot levennénk, Hutiray úr nem írta alá az előterjesztést. Az 5. napirendi pontot javaslom 2. napirendi pontként tárgyalni, Kerekes főosztályvezető úrnak ugyanis más programra kell majd sietnie. Ezen kívül javaslok két előterjesztést helyszíni felvételre. 3. napirendi pontként javaslom a „Koncepció Budapest Főváros Környezeti Programjához” tárgyú előterjesztést. 8. napirendi pontként javaslom felvenni az „Öko-játszótér építése a Margitszigeten a Svéd Kereskedelmi Kirendeltség támogatásával” tárgyú előterjesztést. Kérdezem a tisztelt bizottságot, van-e hozzászólás? Ha nincs, akkor először a helyszíni felvételekről szavazunk. Aki egyetért a két előbb említett előterjesztés 3. és 8. napirendi pontként való tárgyalásával, kérem, jelezze.  
(Szavazás) Egyhangú, 5 igen.

39/2011.(06.21.) Városfejlesztési és Környezetvédelmi Bizottság határozata 
A Városfejlesztési és Környezetvédelmi Bizottság úgy dönt, hogy a „Koncepció Budapest Főváros Környezeti Programjához” tárgyú előterjesztést” 3. napirendi pontként, az „Öko-játszótér építése a Margitszigeten a Svéd Kereskedelmi Kirendeltség támogatásával” tárgyú előterjesztést pedig 8. napirendi pontként napirendjére veszi.
Szavazás: 5 igen, 0 nem, 0 tartózkodás
Felelős: Szaniszló Sándor
Határidő: azonnal
Határozathozatal módja: minősített többségű szavazás


SZANISZLÓ SÁNDOR: Megkérdezem a bizottság tagjait, van-e észrevétel vagy kérdés? Ha nincs, akkor az elmondott változtatásokkal javaslom a napirendet elfogadni. Aki egyetért, kérem, jelezze. (Szavazás.) Egyhangú, 5 igen. Köszönöm.
40/2011.(06.21.) Városfejlesztési és Környezetvédelmi Bizottság határozata 
a Városfejlesztési és Környezetvédelmi Bizottság napirendjét az alábbiak szerint fogadja el:
[bookmark: N1F]
1. Szóbeli tájékoztató -Budapest Airport
[bookmark: N2F]Előterjesztő: Szaniszló Sándor
2.Budapest Új Városfejlesztési Koncepció: célokat és feladatokat meghatározó munkamódszer jóváhagyása
Előterjesztő: Hutiray Gyula
3. Koncepció Budapest Főváros Környezeti Programjához
Előterjesztő: György István dr.
4. Rendeletmódosítás a gyorsított döntéshozatalt igénylő közterület-használati ügyekben
Előterjesztő: György István dr.
[bookmark: N4F]5.Studio Metropolitana Nonprofit Kft. 2011. évi, Éves Közszolgáltatási Szerződés
Előterjesztő: Hutiray Gyula
6. Javaslat a 2011. évi falfirka-mentesítési programra
Előterjesztő: György István dr.
[bookmark: N7F]7. Javaslat a Budapest Főváros Környezetvédelmi Alapjának 2010. évi pályázatainak szakmai beszámolások és pénzügyi elszámolások jóváhagyására - I. ütem
Előterjesztő: György István dr.
 8.Öko-játszótér építése a Margitszigeten a Svéd Kereskedelmi Kirendeltség támogatásával
Előterjesztő: Hutiray Gyula
9. Egyéb
Szavazás: 5 igen, 0 nem, 0 tartózkodás
Felelős: Szaniszló Sándor
Határidő: azonnal
Határozathozatal módja: egyszerű többségű szavazás

1. napirend
SZANISZLÓ SÁNDOR: Első napirendi pontunk a Budapest Airport tájékoztatója. Átadom a szót az előadónak.




SZARVAS GÁBOR: Tisztelettel köszöntöm a bizottságot és a megjelenteket. Szarvas Gábor vagyok, a Budapest Airport Zrt. környezetvédelmi és munkavédelmi igazgatója. Engedjék meg, hogy röviden tájékoztassam Önöket az elmúlt időszak fejlesztéseiről, majd ismertessem jövőbeli terveinket. Néhány szó az üzemeltető cégről. 2002-ben a két fő repülőtéri üzemeltető, a légiforgalmi irányítás, és a repülőtér üzemeltetője különvált. Ekkor jött létre maga a Budapest Airport, másik oldalon pedig a HungaroControl Zrt.  A HungaroControl Zrt. 100 %-os állami tulajdonban lévő vállalatként végzi a tevékenységét. A 2005-ös évben lezajlott egy privatizációs pályázat, ami a Budapest Airport vagyonkezelésére szólt. A magyar államnak 25 %-os részesedése van, ezen kívül különféle befektetési csoportok léteznek, a világ különböző pontjairól. Néhány alapadat a Budapest Airportról: mint repülőtér-üzemeltető jelenleg körülbelül 1200 munkavállalóval rendelkezik, de összességében körülbelül 12 ezer munkavállaló dolgozik, közel száz cég van jelen, földi kiszolgáló szervezetek, egyéb szolgáltatók.  Adottságok tekintetében az egyik legelőnyösebb a terület maga, a nagysága. Érdekesség, hogy a Liszt Ferenc nemzetközi repülőtér területe a londoni Heathrow repülőtérnél is nagyobb, tehát fejlesztésekre megfelelő hely áll rendelkezésre. Beszéljünk kicsit az utasforgalomról. 2005-2007 között volt egy kisebb emelkedés, utána azonban csökkenő tendenciát mutatott. Tavaly volt egy pici elmozdulás pozitív irányba, reméljük, hogy ez folytatódni fog. Az hozzá kell tenni, hogy mint repülőtér-üzemeltető egyfajta külső hatásnak ki vagyunk téve, ilyen volt a 2010-es izlandi vulkánkitörés esete, ami a forgalom alakulásán bizony meglátszott. Repülőterünk nagyon erőteljes marketinggel igyekszik meggyőzni a partnereket új szolgáltatás, új járatok indításáról annak érdekében, hogy tovább ösztönözzük a forgalomnövekedést. Ezen az ábrán láthatják a jelenlegi és a lehetséges jövőbeli járműhálózatot, itt láthatóak azok a beazonosított lehetséges járatok, amelyeknek az elindításán dolgozunk. Most néhány szót beszéljünk arról a fejlesztési programról, amit 4 évvel ezelőtt állított össze az üzemeltető.  Ezen az ábrán láthatják az úgynevezett BUD Future fejlesztési programot, ez egy középtávú fejlesztési elképzelés. A vállalat jelentős beruházásokat végez kapacitásának bővítése céljából és 2011 végéig összesen 261 millió euró értékű fejlesztésre vállalt kötelezettséget. Ezek közül a legkiemelkedőbb a 2-es terminál A és B épületeit összekötő SkyCourt felépítése. A SkyCourt felépítése a budapesti repülőtér eddigi legnagyobb beruházása, amelynek méreteit jól szemlélteti, hogy csak a tetőszerkezethez felhasznált acél- és fémmennyiség óriási. Fontos kiemelni, hogy a SkyCourt jelentősen növeli a terminál jegykezelési, illetve utasbiztonsági kapacitását. A másik nagy fejlesztés az új cargobázis, ez az új kezelő központ a kettes terminál mellett. Emellett még megemlíthető több műszaki jellegű fejlesztés, karbantartó, szerelő csarnokok, stb. A légiáru jelentős szerepet tölt be a repülőtér ez évi növekedési terveiben, a 2. Terminál szomszédságában megépítendő új Cargo City révén, ami a földi kiszolgálók, áruszállítók és fuvarozók új otthona lesz. A munkálatok már megkezdődtek, a befejezés 2012 vége felé várható. A létesítmények a bérlők egyéni igényeihez lesznek igazítva. Az első fázis engedélyeztetése már folyamatban van. A nulladik fázis a tavalyi évben már megtörtént, átadtuk a Magyar Posta nemzetközi kicserélő üzemet a repülőtéren, ez az EU elnökségi időszakban elnökségi váróként szolgál átmeneti jelleggel, aztán ezt követően majd természetesen visszakerül a Magyar Posta kezelésébe. Igényként felmerült, és jogosan, hogy a repülőtér közvetlen közelében nem található szálloda, ezért terveink között szerepel egy négy csillagos, 265 szobás, konferencia-létesítményekkel rendelkező szállodának a beruházása, amelyhez külső, neves szállodaüzemeltető cég bevonását tervezzük. Ezzel elérkeztünk a repülőtér megközelíthetőségének a kérdéséhez. Hozzánk is sok kérés, kérdés érkezik, és aki néha a belvárost a repülőtérrel összekötő útvonalon közlekedik, tapasztalhatja, hogy az út minőségével, és a forgalommal néhol komoly problémák vannak. Ez nemcsak a repülőtér problémája, hanem a környező terület, a lakosok, az önkormányzatok problémája is. A repülőtér támogatja azt a közös fellépést, amivel ezen a helyzeten javítani lehet. Ennek érdekében a Budapest Airport saját szervezésében, működtetésében egy konzultációs bizottságot hozott létre már néhány évvel ezelőtt. Ez a bizottság is napirendjére tűzte ezt az ügyet, a bizottságban a szomszédos önkormányzatok, illetve főbb partnereink képviseltetik magukat. Megegyezés született arról, hogy megkeressük az illetékes fővárosi, illetve kormányzati szereplőket, és az Airport részéről felajánlást is tettünk, hogy egy előzetes tanulmány kidolgozásához finanszírozóként is hozzájárulnánk. Ez regionális-fejlesztési, közlekedéspolitikai kérdés is, amiért mi úgy gondoljuk, hogy minden érintett szereplőnek szükséges az együttműködése. Nagyon fontos lenne a tömegközlekedés, ezen belül elsősorban a kötöttpályás közlekedés fejlesztése, ezek nyilván nagyobb volumenű ügyek, mi a repülőtér infrastruktúrájának fejlesztésével tudjuk ezt támogatni. Lényegében ezzel a gondolattal szeretném is befejezni ezt a rövid tájékoztatót, természetesen, amennyiben kérdésük van, kollégámmal együtt állunk rendelkezésükre.

SZANISZLÓ SÁNDOR: Köszönjük szépen a tájékoztatást, kérdezem, van-e valakinek kérdése? Péteré a szó.

RÓZSAHEGYI PÉTER: Kérdésem a következő, örömmel láttam a SkyCourt építése kapcsán a hangpróbázó, hajtóműpróbázó csarnok létesítésének tervét a vázlaton. Ez mikor üzemel be? Ez az egyik. A másik, a közlekedésfejlesztésben való közös fellépésnél gondolkodnak-e azon, hogy az M4-es bevezetőjének a tervezett, a reptér és a XVII. kerület határán tervezett nyomvonalának megépítését tudnánk-e együtt segíteni, illetve ha Önök és a dél-pesti kerületek egyetértenek ebben, akkor azt hiszem, a főváros is egyetérthet. A harmadik kérdésem, inkább javaslatom, szeretném, ha egy önálló beszélgetésben folytatnánk ezt a témát, akkor volna idő, hogy szakmai kérdésekbe jobban belemenjünk. Akár Önöknél is, ha lehetséges.

SZANISZLÓ SÁNDOR: Köszönöm, megkérem igazgató urat, válaszoljon a kérdésekre.

SZARVAS GÁBOR: Sorban haladva, ez a bizonyos hajtómű-próbázó létesítmény szintén az engedélyeztetési fázisban van, illetve a beruházót keressük egy pályázat keretében. Ez egy közbeszerzési eljárás, ami egy bizonyos időtartamú, ahogy mindenki ismeri. A tervek szerint a folyamatot ebben az évben szeretnénk lezárni, és onnantól kezdve, ha minden jól megy, jövő év első felében már az új létesítmény működhet. Az M 4-es bevezető útvonalával kapcsolatosan, nekünk nincs olyan állásfoglalásunk, hogy bármilyen útvonalat jobban preferálnánk egy másiknál, azt gondoljuk, hogy a térségben élők által legjobbnak vélt megoldást tudjuk támogatni. A reptérről szóló ülés megtartása az Önök kompetenciája, de amennyiben a bizottság szeretne egy ilyet tartani, mi szívesen látjuk a bizottságot a repülőtéren is, lehetőség van erre.

SZANISZLÓ SÁNDOR: Először alelnök asszonynak adom meg a szót, aztán Balogh Pál úr.

SOMFAI ÁGNES: Azt szeretném megkérdezni, hogy a fővárosi részen, ahhoz, hogy a fejlesztések megvalósuljanak, kell-e terület-átsorolást végezni? 

SZARVAS GÁBOR: Köszönöm. A fejlesztések 100 százalékban a reptér jelenlegi területén kerülnek megvalósításra. Tehát a mi részünkről a végrehajtott beruházásokhoz semmiféle átminősítésre nincs szükség. Az, hogy kapcsolódó beruházásokhoz milyen átsorolásokra van szükség, arról én nem tudok nyilatkozni.
BALOGH PÁL: Az M4 bevezető szakaszáról, ami még nagyon hiányzik, már esett szó, ide tartozik még a Külső Kerületi Körút, ami sok szempontból segítené a fővárosiak eljutását. Egyébként meg kell említeni a metró hármas vonalát is, annak idején a Határ útnál egy elágazó műtárgy beépítésére került sor, azzal, hogy majd ez föltárja Kispestet és Lőrincet is, és kimegy a Ferihegyi reptérre. Ez egy olyan összeköttetés lett volna, ami szolgálta volna a Ferihegyi közlekedést meg a repülőtéri közlekedést is, hát ezt újra kell gondolni, van-e erre szükség. Ezeket gondolom, az új városfejlesztési koncepcióban újra kell gondolni.
SZANISZLÓ SÁNDOR: Van-e még kérdés? Tájékoztatom a bizottságot, hogy ha igény van rá, akkor őszre meg tudjuk szervezni a repülőtéri találkozót, viszont márciusban volt Önöknél az Országgyűlés Sport- és turisztikabizottsága, és hoztak egy határozatot, amelyet egyhangúan elfogadtak. Eszerint a bizottság felkéri a gazdasági minisztert és a fejlesztési minisztert, hogy a repülőtér elérhetőségének kérdésében, a Széchenyi- tervben szereplő elővárosi vasúti közlekedés kapcsán, a gyorsforgalmi út fejlesztése kapcsán, a közlekedési infrastruktúrafejlesztés kapcsán, illetve a foglalkoztatással foglalkozó államtitkárságot, hogy a közmunka programba vegye bele a reptér környékének rendbe tételét és karbantartását. Tehát mások is foglalkoznak vele, és kívánom, hogy gyors előrehaladás legyen, ha összejön az őszi találkozónk, akkor talán erről is láthatunk valamit, legalább a tervek szintjén. Fülöp úré a szó.
FÜLÖP TAMÁS: Köszönöm szépen, csak egy szót mondanék, mint elhangzott, működik egy konzultációs bizottság, amiben helyet kapnak az önkormányzatok képviselői, szakmai együttműködő partnerek, és a fővárosnak is szántunk egy helyet. Ezzel kapcsolatban írtunk Tarlós István főpolgármesternek, hogy küldjön delegáltat ebbe a bizottságba, amennyiben ezt megfelelőnek tartja. Ez idáig nem érkezett válasz. A bizottság tagjait arra szeretném kérni, hogy járjanak közbe a főpolgármester úrnál, hogy minél előbb választ kapjunk, nagyon fontos lenne, hogy a főváros is képviseltesse magát ebben a testületben. Köszönöm. 
SZANISZLÓ SÁNDOR: Köszönjük, igazgató úr, ha a prezentáció anyagát el tudná küldeni, nagyon megköszönnénk. Köszönöm szépen, további jó munkát kívánunk!
2. napirend
SZANISZLÓ SÁNDOR: Rátérünk a következő napirendre, „Budapest Új Városfejlesztési Koncepció: célokat és feladatokat meghatározó munkamódszer jóváhagyása” a címe. Köszönöm főosztályvezető úr türelmét, tudom, hogy el kell majd mennie. Önöké a szó.

KEREKES GYÖRGY: Igyekszem a lehetőségekhez képest gyors lenni. Azzal kezdem, hogy az 1997. évi LXXVIII. szól az épített környezet alakításáról és védelméről, és előírja településfejlesztési koncepció készítését. 2003-ban a főváros elkészítette a maga településfejlesztési koncepcióját, de ennek 8 éve, tehát mindenképpen időszerű egy reális koncepció elkészítése. Amit akkor elhatároztak, abból elég kevés valósult meg. Egyrészt azért, mert bár egy hosszú- és középtávú koncepcióról volt szó, nem került állandó felügyelet és ellenőrzés alá, tehát gyakorlatilag nem vizsgálták meg a változásokat. Kétfajta elnevezése lehet ennek a tervfajtának, az egyik a településfejlesztési koncepció, a másik az IVS. Maga a koncepció elnevezés nem igazán erre a tervfajtára alkalmas, a stratégia szó véleményem szerint itt helyesebb lenne, de miután az előírás arról szól, hogy koncepciónak nevezzük el, most annak fogjuk hívni.
Egy vezetési eszközről van szó, a célja az, hogy a városi értékekre építve meghatározza a város jövőképét, és a lakosság érdekeinek megfelelő legjobb megoldást adja a problémák megoldásához. A városfejlesztési koncepció feladata olyan célrendszer kidolgozása, amely hosszú távra irányt mutat a település közösségének és vezetésének a város fejlesztésével kapcsolatos döntések meghozatalában. A stratégiai terv nem egy végeredmény, hanem a kezdet. A megvalósítást állandóan ellenőrizni kell, értékelni kell, aktualizálni. Úgy gondoljuk, hogy ha elkészül ez az új stratégiai terv, akkor egy folyamatos monitoringra lesz szükség, egy csoportnak azzal kell foglalkoznia, hogy a célok és a feladatok milyen eredményt érnek el, ezeknek mi a következménye, illetve a következmények visszavezetésének további konzekvenciái. Az ábrán látható, hogy az első lépés egy adat- és információgyűjtés. Az egyik oldalon van az adottság, a másik oldalon a társadalmi igények. A feladatunk az, hogy amikor már tudjuk, milyen helyzetben van a város, akkor össze tudjuk hasonlítani, hogy mit szeretne a társadalom, hogyan tudjuk azt a hézagot kitölteni, ami a jelenlegi helyzet, és a vágyak között van. Amikor a város fejlesztésére vonatkozóan a különböző koncepciók összeállnak, az ezekből való választás a Közgyűlés, a várospolitika feladata. Ha tudjuk, hogy mit szeretnénk csinálni, hogy ezeknek milyen súlyozása van, akkor ennek az értékelése nyilvánvalóan politikai feladat. Láthatják azokat az időpontokat, amikor szeretnénk részben a bizottság, részben a Közgyűlés előtt bemutatni, és bizonyos esetekben döntésekre is kíváncsiak vagyunk a folyamat kapcsán. A döntés nyomán alakulhat ki a végső koncepció, és ebben célok szerepelnek. Hogy Budapest milyen fejlődési pályára álljon, azt nyilván a céloknak az a prioritási rendszere fogja meghatározni, amelynek alapján a várospolitika eldönti, hogy a továbbiakban mit tart fontosnak, mit kevésbé fontosnak. Nyilvánvalóan egy cél- és eszközrendszer akkor lehet tökéletes, ha hozzárendeljük azokat a forrásokat, amelyek a megoldáshoz szükségesek, illetve meghatározzuk azokat a felelősöket, akik majd ezeknek a feladatoknak a megoldásaiért felelnek. A végére tettük azt, hogy milyen programok és akciótervek követik majd a koncepciót. Már az elején elmondtam, nagyon fontos, hogy ezt az egész rendszert folyamatos monitoring kísérje, mindig tudjuk, hogy milyen feladatokat kell megoldani, hogy ezek a feladatok egymáshoz képest hogyan viszonyulnak, milyen átfutási idejük van, mennyi a költségük. Ezen az ábrán láthatják, hogy a hivatalban dolgozó munkatársak milyen munkákban vesznek részt, illetve milyen feladatok kapcsán kerülnek bele a megoldásba. Itt láthatják a  tematika elemeinek felsorolását: nemzetközi, országos, térségi összefüggések, demográfia, szociális helyzet, humán infrastruktúra, gazdaság, településszerkezet és területhasználat, épített környezet,természeti környezet, közlekedés, közművek, fenntarthatóság, fejlesztési források, lakosság, gazdasági szereplők igényeinek felmérése. Ezen az ábrán láthatják, hogy nagyjából egy év ennek az egésznek az átfutási ideje, láthatók azok az időpontok, amikor a Közgyűlésnek szeretnénk bemutatni az anyagot, utána pedig a döntés, illetve a döntés-jóváhagyás szerepelnek. Természetesen minden szakág szerepelni fog, azt gondolom, ha ez a feladat elindul, akkor végeredményként összeáll egy olyan közép- és hosszútávra is alkalmazható stratégiai anyag, amely az imént elmondott feladatokkal és hozzárendelt pénzeszközökkel értve remélhetőleg egy komoly fejlesztési lehetőséget mutat be. Ha kérdések merülnek föl, természetesen állunk rendelkezésükre. 

(Megérkezik Szatmáryné Jahl Angéla, 13 óra 34 perc)
SZANISZLÓ SÁNDOR: Köszönjük szépen a prezentációt. Van-e kérdés? Alelnök asszony.
SOMFAI ÁGNES: Sok sikert kívánok a munkához, kíváncsi vagyok, hogy a következő néhány évben hányszor fog majd az elfogadott koncepció változni. Az lenne a kérdésem, hogy a külön partnerségi terv nem szerepel részletesen a mostani módszertanban, az egyeztetés a lakossággal többször szerepel, láttam a Studio Metropolitana közszolgáltatási szerződésében, hogy ebben szerepet kapnak. Mikor tervezik, hogy részletesen elkészítik ennek a partnerségi tervnek a folyamatát? A másik, hogy hatásvizsgálat nyomon követi-e a tervezés folyamatát? Köszönöm.
SZANISZLÓ SÁNDOR: Összegyűjtük a kérdéseket, ha megfelelő így. Balogh úr.
BALOGH PÁL: Föl van sorolva az épített-természeti környezet, közművek, közlekedés. Azt szeretném megkérdezni, nem volna-e jó egy olyan pontot beiktatni, ami ezekkel a környezeti elemekkel való gazdálkodást próbálná feltárni, hogy milyen hatékonyan, milyen rosszul bánunk velük? Avagy ezt mindenhol külön, az adott területen elvégzik? Jó lenne ezt összefogottan elvégezni, de ebben természetesen bizonytalan vagyok. 

SZATMÁRYNÉ JAHL ANGÉLA: Én csatlakoznék alelnök asszony kérdéséhez, hogy valóban jó, hogy a gazdaság megjelenítése fő helyen van, de szeretném megkérdezni, hogy a gazdaság szereplőivel való párbeszéd és egyeztetés mikor jelenik meg. Köszönöm.
ERDŐDY VIKTOR: Két-három dolgot szeretnék tisztázni. Az, hogy a szakágak bevonása, a BVK-t nem látom, a BKK-t igen. Ezt nem láttam, hogy miért nem. A másik, én is látok lakossági és egyéb egyeztetéseket, de nem láttam a külső szervezetek felépítését, aki ebben részt vesz. Pl. BKIK. Minimum a negyedik fázisban, úgy gondolom, be kellene csatlakozni, mindenképpen a gazdaság miatt a kamarákat be kell vonni. Nyilván a kamarának is vannak különböző osztályai, és nagyon nagy segítséget tudnánk adni. Ez volna a kérésem, ha lehetne. 
SZANISZLÓ SÁNDOR: Nem látok több kérdezőt, főosztályvezető úré a szó.
KEREKES GYÖRGY: Köszönöm. A partnerségi terv, ha jól értem, azt kérdezi, kik vesznek részt a munkában?  
SOMFAI ÁGNES: Mikor lesz részletesen összeállítva? Az választ adna a most felmerült egyéb kérdésekre is.
KEREKES GYÖRGY: Azt el kell mondanom, addig nehezen tudunk mozdulni, amíg nincs elfogadva a koncepció, illetve maga a módszertan. Ettől függetlenül abban a szerencsében részesültünk, hogy a szakmai kollegák, BFVT, Műhely Kft., Budapesti Építészkamara képviselői ellenszolgáltatás nélkül részt vettek abban előkészítő munkában, amely az egésznek a folyamatát megalapozza. Tehát egyfajta partnerség már kialakult. Nyilván, ha zöld utat kap az előterjesztés, akkor ki fogjuk bontani a további közreműködőket is, már megvannak azok az elképzelések, hogy kiket fogunk bevonni. De ehhez politikai támogatást kell kapnunk. A Studio Metropolitanával kapcsolatban, a kommunikációs folyamatát ők fogják folytani ennek a munkának, többfajta kommunikáció lesz. Föl szeretnénk használni azokat a lehetőségeket, amelyet az internet ad, hiszen olyan széles körű lehetőségek vannak már, hogy ez volna az egyik módszer arra, hogy véleményeket kapjunk a lakosságtól. Ezen kívül csoportos kérdezéseket, játékokat szeretnénk, természetesen idézőjelben, alkalmazni, civil szervezetekkel és már működő csoportokkal, mint pl. a Levegő Munkacsoport. A bizottságot is szeretnénk egy játékra fölkérni. 4 kis papírt és négyszínű tollat fogunk kiosztani. A tollal a papírra föl kell írni, hogy mi az Önök véleménye Budapest előnyeiről, hátrányairól, lehetőségeiről és veszélyeiről. Ebből össze fog állni egy érdekes lista, ebből ki fogjuk tudni hámozni azt, hogy Önök, mint politikusok mit tartanak fontosnak, és mit tartanának a jövőben fontosnak. Ezt a játékot szeretnénk több szervezettel is végigcsinálni, mert ilyenkor kiderülnek azok a dolgok, amelyek egyébként nem szoktak. Ez volna a társadalmi résznek az egyik oldala. A másik, a gazdasággal foglalkozó szakemberek meg fogják keresni azokat a jelentős gazdasági egységeket, amelyek hatással vannak a város életére. Mindazokra az elemekre, amelyek Budapest életében a jövőben is fontosak lesznek. A kollegák megkeresik a gazdasági vezetőket, megkérdezik, hogyan látják ők Bp. jelenlegi helyzetét, vannak-e elképzeléseik a fejlesztésekkel kapcsolatban. Hogyan látják, hogyan lehet a fővárosnak, mint politikai szervezetnek ezt végrehajtani? Természetesen a kamarákkal ugyanezt végig fogjuk csinálni, hiszen nagyon fontos, hogy megkapjuk tőlük azokat az információkat, hiszen ők is jelentős szerepet játszanak a főváros gazdasági életében. A környezeti hatások minden egyes szakágban fölmerülnek természetesen, minden területnek vannak környezeti vonatkozásai. Ezek egyben jelentenek környezeti problémát, és jelentenek lehetőséget a környezet gazdálkodására vonatkozóan is. Nemcsak környezetvédelemmel, hanem környezetgazdálkodással is akarunk foglalkozni. Ez egy jelentős része ennek az egész munkának. A BVK-val kapcsolatban, természetesen be lesz vonva a munkába, menet közben többfajta egyeztetést fogunk tartani, és az újabb kérdésekre megpróbálunk reagálni. Köszönöm szépen.
(Megérkezik Orbán Gyöngyi, 14 óra 21 perc)
SZANISZLÓ SÁNDOR: Megadom a szót a képviselőasszonynak.
ORBÁN GYÖNGYI: Köszönöm	főosztályvezető úr válaszát, ugyan kicsit késve értem ide, ugyanez a téma fölmerült a PEB ülésen is, mert tárgyaltuk ezt a dolgot. Ez a napirendi pont egy módszertanról szól. Arról, hogy hogyan szeretnénk lebonyolítani ezt az egészet. A konkrétumokra akkor kerül sor, amikor bizonyos szakaszokhoz elérkezünk. Most túl sok az ömlesztett információ, és nem tematikus a dolog. Szerintem a konkrét vitákat akkor kell lefolytatni, amikor az adott ponthoz érünk. Most egy módszertant fogadunk el, hogy milyen úton akarunk továbbhaladni.
SZATMÁRYNÉ JAHL ANGÉLA: Kapcsolódik az előbbihez, amit mondanék. Mivel módszertant dolgozunk ki, azért lényeges, hogy ne a jelentős cégek, és a valaki által, akár egy szakmailag  elfogadott munkatárs által is elképzelt társaságoknak a véleménye épüljön bele, hanem beleépülhessen mondjuk egy kereskedelem-fejlesztés, ami a kiskereskedelemből van. Ez a kapu legyen szélesre nyitva. Köszönöm.
SZANISZLÓ SÁNDOR: Gyenge Zsolté a szó.
GYENGE ZSOLT: Köszönöm, két dolog lenne, az egyik egyszerűbb lesz. Van ez a 12 alapelv, vizsgálandó elem, amit Önök felvázoltak. Javasolnám kiegészíteni a város pénzügyi helyzetének vizsgálatával, jelenre és jövőre nézve. Illetve javasolnám kiegészíteni a közbiztonság és közrend helyzetével. Érzékelhetjük, hogy a jelenlegi vezetés milyen csatákat vív azért, hogy rendet teremtsen a közterületeken. Egyértelmű, hogy bármilyen turisztikai látványosságot valósítunk meg, ha minden második turistát kirabolnak, akkor nem biztos, hogy ez vonzó célpont lesz. Ezt a két pontot én javasolnám vizsgálni. A másik, hogy a jövőkép-meghatározás lenne ennek a folyamatosan változó tanulmánynak, én úgy látom, hogy pingpong hatás alakul ki abban az értelemben, hogy Önöknek van egy megbízásuk, de mégiscsak a vezetésről várják el, hogy majd döntse el, hogy mit szeretne. Tehát a politika és a szakma óhatatlanul kicsit ellenállásban van, viszont éppen ezért már ebben a koncepció kidolgozási fázisban is olyan alaptételeket le kéne fektetni, hogy a jövőképe ennek a városnak mi legyen. Igenis a szakmának kellene irányvonalat adni arra, hogy a nemzetközi tapasztalatokat figyelembe véve mi lenne az, ami Bp. lakossága szempontjából beleszámítva az összes szereplőt, hogy 5-10-20 éves időhatáron belül mi lenne az a cél, ahova a városnak el kéne jutni. Most úgy érzem, mindenki bele akar szólni, Önök mindenkit meg fognak hallgatni, ebből csinálnak egy összefoglalót, majd azt mondják, hogy döntsék el a politikusok. Ez így van, a döntés a politikusokra hárul, viszont a jövőképet már ebben a fázisban meg kéne határozni. 
SZANISZLÓ SÁNDOR: Nyíri Csaba polgármester úr.
NYÍRI CSABA: Köszönöm a szót, elnézést kérek, felhívnám alelnök úr figyelmét, hogy a Magyar Alkotmány rögzíti, hogy Bp. milyen legyen, hogy a nemzet fővárosa. Ebből induljunk ki. Kész, ennyi. A másik, hogy milyen legyen Bp., már 1896-ban Podmaniczky Frigyes és a híres tanács kitalálta. Ezt csak folytatni kell. Büszkék lehetnénk mindannyian, ha a nevünket adhatnánk olyan fejlesztésekhez, mint amik akkor megvalósultak. Ez egy koncepció, ha ezt elfogadja a Közgyűlés, akkor a költségvetést ehhez kell igazítani, és a mindenkori likvid helyzet határozza meg. Ha ezt elfogadják, akkor meg lesz a költségvetésben a fedezet. Köszönöm.
SZANISZLÓ SÁNDOR: Alelnök asszonyé a szó.
SOMFAI ÁGNES: Értettem Gyöngyi felvetését, miszerint módszertanról van szó, de pont ebben le van írva az is, visszatérnék az egyeztetésekre, hogy informáljuk a lakosságot. Azt javaslom, hogy kérjük meg a főosztályt, hogy ha elkezdődik a munka, hogy hozzák be a bizottság elé, és akkor abban látjuk akár a BKIK-ra vonatkozó egyeztetéseket. Fontosnak tartanám, hogy olyan egyeztetések legyenek a koncepcióról, hogy minden párt számára elfogadható legyen a végeredmény. Tehát a bizottságot tájékoztassák részletesebben.
SZANISZLÓ SÁNDOR: Főosztályvezető úré a szó.
KEREKES GYÖRGY: Köszönöm. Képviselőasszonynak mondom, valóban, ez egy módszertan. Most még eredményeket nem tudunk mondani. A módszert kell tisztázni, mert ez alapján lesz majd eredmény. Azért fontos a holnapi előterjesztés, hogy minden képviselő tudja, hogy milyen folyamatnak nézünk elébe, és a végeredményként mi várható. Alelnök úrnak mondom, nagyon veszélyesnek tartanánk, hogy ha mi határoznánk meg, hogy mi legyen Budapestből Az információgyűjtés után ki fogunk alakítani koncepció-változatokat, amelyekre a politikai döntéshozóknak kell válaszolniuk. A mi feladatunk az, hogy minél több lehetőséget készítsünk elő a politika számára, akik majd ebből választani fognak. A megvalósítás felelőssége a várospolitikusokat terheli, és ezt szeretnénk komolyan venni. Amit a képviselő úr mondott, természetesen benne lesz a munkában. A nemzetközi tapasztalatok nagyon fontosak, egyrészt áttekintjük, hogy a környező fővárosok milyen stratégiát dolgoztak ki maguknak, és nem szeretnénk, ha ebben valamilyen átfedés lenne, hogy mi ugyanazokat a célokat szeretnénk elérni, mint mondjuk Pozsony vagy Bécs. Legyen egyedisége ennek a munkának az eredményeképpen. A folyamatos visszajelzés az Önök részéről nagyon fontos, nem akarunk olyan helyzetbe kerülni, ami már megtörtént, hogy hagyták, hogy dolgozzunk, nem akartak beleszólni, aztán a végén azt mondták, hogy nem ilyenre gondoltunk. Mi ezt szeretnénk elkerülni. Azt gondolom, talán mindenre válaszoltam. Köszönöm szépen, hogy meghallgattak. Bocsánat, Bálint Imre kolléga, a Budapesti Építészkamara képviseletében szeretne egy mondatot mondani.
BÁLINT IMRE: Azonkívül, hogy rengeteg olyan gondolatot hallottunk vissza, amit a szakma folyamatosan mond, egyetlen dolgot mondanék. A BÉK rendelkezik egy budapesti építészeti központtal, FUGA a neve, 800 négyzetméteren, a belváros közepén, a Petőfi Sándor utcában. Tisztelettel felajánlom a bizottságnak, hogy amennyiben semleges területen szeretnének a társadalommal érintkezni, rendelkezésükre áll ez a terület, a teljes stábunkkal együtt. 


SZANISZLÓ SÁNDOR: Köszönjük szépen a felajánlást, élni fogunk vele. Határozathozatal következik. Aki egyetért a határozati javaslatban foglaltakkal, kérem, jelezze. (Szavazás.) 6 igen szavazattal a bizottság elfogadta. 
41/2011.(06.21.) Városfejlesztési és Környezetvédelmi Bizottság határozata 
A Városfejlesztési és Környezetvédelmi Bizottság úgy dönt, hogy a „Budapest Új Városfejlesztési Koncepció: célokat és feladatokat meghatározó munkamódszer jóváhagyása” tárgyú előterjesztést a Közgyűlés elé terjesztésre és elfogadásra javasolja, a határozati javaslatban foglaltak szerint.

[bookmark: N6F]Szavazás: 6 igen, 0 nem, 0 tartózkodás, 1 fő nem szavazott
Felelős: Szaniszló Sándor
Határidő: azonnal
Határozathozatal módja: egyszerű többségű szavazás

3. napirend

SZANISZLÓ SÁNDOR: Következő napirendi pontunk a „Koncepció Budapest Főváros Környezeti Programjához” tárgyú előterjesztés. Molnár úr képviseli, megadom a szót.
MOLNÁR ZSOLT: Köszönöm, köszöntöm a bizottság tagjait. Véletlen, de szerencsés pillanat, hogy ez a két napirend egymás után következett. Szóban annyival egészíteném ki az előterjesztést, hogy a kétféle koncepció, stratégia eljárásrendi különbségére vagy átfedésére utalhassak. Talán így jobban megérthető a két koncepció egymáshoz való viszonya. Mind a két esetben jogszabály által előírt kötelező önkormányzati feladatról van szó. Az is kiderülhetett, hogy a korábbi stratégia és program sokkal szélesebb körű szakmai fejezeteket tartalmaz, mint a jelen előterjesztésben lévő Környezetvédelmi Program. Bár ez is két fő tematikai részből áll, kötelező szempontokat is kell, hogy taglaljon, illetve opcionális fejezeteket is javasol a program. Lényeges törvénymódosítási pont volt 2009-ben, amikor a Környezetvédelmi Törvény kimondta, hogy a települési környezetvédelmi programhoz kell igazítani a település további koncepcióit. Ez az egyik oldal. Jogilag az következne, hogy a környezetvédelmi programhoz kéne, hogy igazodjanak a további programok, így az előttünk lévő napirend is. Most visszautalok az előző gondolatomra, magától értetődő, hogy egy IVS, ami gazdasági, gazdaságpolitikai, demográfiai adatokra épülve koncepciót alkotna, azt mindenképpen egy sokkal szélesebb körű szempontok alapján meghatározott stratégia lenne. Itt most nem a különbségekre helyezném a hangsúlyt. Látható, hogy mindenképpen átfedés van, hisz az előző pontban is utalás történt rá, hogy milyen erős környezetvédelemmel kapcsolatos szempontok jelennek meg a városfejlesztési stratégiában is. Tájékoztatom a bizottságot, hogy ez a munka, a hivatal két részlege között szoros együttműködés keretében zajlik. Nem kívánunk erőforrásokat úgy megosztani, hogy azonos tematikájú részszempontokat párhuzamosan alakítsunk ki. Ez az együttműködés megkezdődött, ennek eredményeképpen hadd élje egy hasonlattal. Képzeljünk el egy komódot. A környezetvédelmi szempontrendszerű stratégiai rész, az egy fiók, ebben a komódban. És az együttműködésünk keretében most ők előkészítik a fiók pontos helyét, mi meg magát a fiókot. Ez a végén kell, hogy találkozzék, és passzoljon. Ezen előterjesztés esetében ez év végére tervezzük, hogy a Közgyűlés elé kerüljön ez a Környezetvédelmi Program. Amíg oda kerül, addig a korábbi környezetvédelmi program tapasztalatai alapján egy még részletesebb, nyilvánosság felé történő nyitást szeretnénk megvalósítani. Így kerül ma ide ez a bizonyos koncepció és stratégiai keret. Első körben a minisztériumok szakfőosztályaival megegyeztünk egy fő vázlatban, egy tartalomjegyzék szintű terjedelemben, majd azt követte a hivatalon belüli egységek és a vezetés szándéka. Természetesen a társadalmi egyeztetés eredményeképpen ez új elemekkel is gazdagodhat, az összhang keretén belül. Most ott tartunk, hogy a minisztériumi 1-2 oldalas terjedelem után a belső hivatali, illetve a városvezetés által kialakított koncepció-keret, durván 20 oldalas terjedelemben olvasható Önök előtt. Ha Önök hozzájárulnak, akkor ezt az utat folytatva minél hamarabb szeretnénk kb. háromszor ekkora terjedelemben részletesen is kifejteni. Ez a nyilvánosság első szakasza, a szakbizottság tárgyalja a nyilvánosság lépéseként először ezt a stratégiai keretet. Ezután részleteiben kibontanánk, nyár vége felé kezdenénk társadalmi egyeztetésre bocsájtani, majd ez alapján reményeink szerint a novemberi Közgyűlésre hoznánk vissza döntésnek. Ennyi kiegészítést szerettem volna hozzátenni.
SZANISZLÓ SÁNDOR: Köszönjük, van-e kérdés, észrevétel? Polgármester úr.
NYÍRI CSABA: Köszönöm. Csak alelnök úrnak mondom, itt megerősítést nyert, hogy ugye a Közgyűlés és a képviselők egy laikus testület. Senki nem várja tőle, hogy szakkérdésekben saját kútfőből hozzanak véleményt. Itt volt a válasz, hogy mire erről a koncepcióról érdemben dönteni kell, olyan neves szakemberek véleményét ütköztetve hozzák döntési helyzetbe a képviselőket, hogy ez megkönnyíti a döntést.
SZANISZLÓ SÁNDOR: Alelnök asszonyé a szó.
SOMFAI ÁGNES: Sajnos nem láttam az előterjesztést, ezért fogok tartózkodni a szavazásnál, de így átfutva az anyagot egy pár dolog megütötte a szememet. Az egyik, hogy amikor Kerekes úr előadását elkezdte, értékelte, hogy mi történt az előző városfejlesztési koncepcióval. Én szívesen venném, ha ugyanúgy egy új környezeti program készül, megnézzük, hogy az előzővel mi lett. Azt érzékelem, hogy most az a cél, hogy olyanok kerüljenek bele, amik teljesíthetőbbek, tehát nem egy vágyálom-lista legyen. Felhívom a figyelmet arra, hogy a tervezésre illetve kialakításra váró, a Duna parton megépítendő mobilgát rendszer ügyében még nem született döntés. A Közgyűlés 5 változatot legalább megvizsgál. Ezt jelzem. A másik, a hulladék-megelőzésnél el tudnám képzelni stratégiai eszközként, hogy pl. a közterület-fenntartó a hulladék díjon keresztül is tudná ösztönözni, lehetnének sokkal kisebb kukák, és akkor ösztönözve lenne a lakosság, hogy kevesebb hulladékot termeljen. Az energetika kapcsán, le van írva, hogy Bp. tagja a Convenant of Mayors szövetségnek. Itt egy sajnálatos elmaradásban van a főváros. Azt szeretném megkérdezni, hogy a convenant-ban mi a bázisév, amihez képest 20 %-kal legalább csökkenteni kell a szén-dioxid kibocsátást?
SZANISZLÓ SÁNDOR: Gyenge Zsolté a szó.
GYENGE ZSOLT: Ha abból indulunk ki, hogy az elmúlt 20 évben hány ilyen program készült, és abból semmi nem valósult meg, vagy nem úgy, ahogy tervezték, akkor azt kell látni, hogy az elmúlt időszakban a környezetvédelmi szempontok mindig alárendelődtek a pillanatnyi gazdasági és befektetői szempontoknak. Az lenne kiemelt cél, hogy a városi, ill. város környéki zöldterültek és erdők mindenképpen, ezek védelme, hangsúlyosabban szerepeljen a programban. Illetve egy másik hasonlóan kiemelt szempont a Duna és a Duna-part megközelíthetőségének a biztosítása. Köszönöm.
SZANISZLÓ SÁNDOR: Molnár Zsoltnak megadom a szót.
MOLNÁR ZSOLT: A Convenant of Mayors báziséve 2005. Ezzel kapcsolatban a főváros tény, hogy határidő-késésben van éppen. De ez összefüggésben van mindazzal a folyamattal, ami a választások óta történt. Ezt a Convenant of Mayors titkársága felé javasoltuk is a város vezetésének, hogy válaszoljon, illetve kapcsolatot tartson a Convenant of Mayors titkárságával Az egyeztetések folynak. Az egy középtávú energia-stratégia, egy CO2 csökkentési cél stratégiája. Ez része lesz a fővárosi klímaprogramnak, az energiagazdálkodás pedig kötelező feladatrésze a Környezetvédelmi Programnak. Tehát, mint egy összecsukható baba, a Convenant of Mayors kötelezettség a legkisebb, azt belerakjuk a klímaprogramba, és ez kerül bele a Környezetvédelmi Programba. Tehát mindez ok a késedelemre, nem volt indokolt egy korábbi önkormányzati ciklusban megkötött egyezmény mihamarabbi végrehajtása úgy, hogy erős összefüggésben van mindenféle városstratégiával, és ehhez a kisebb részelemhez hozzuk létre először anélkül, hogy a vázát ne látnánk a többinek. Most érkezett el az ideje, hogy ez már vázolható. E mellett a szakértői munka, a számítások elvégzésre kerültek. A másik észrevételét köszönöm, figyelembe fogjuk venni, ezt a szándékot más elhatározások is átfedik. Fontos áttekinteni mindenféle közüzemi díjpolitikának a meghatározási alapelvét. Ezt az ÁSZ is előírta. Az eredménye év végére feltehetően tükröződni fog. A korábbi környezetvédelmi programjának felülvizsgálata munkatervben szerepel, hogy amikor ez az új program benyújtásra kerülne, akkor a régi program beszámolója is napirendre kerülne, hogy összefüggésében lezárható legyen. Az erdőkkel kapcsolatban mondanám, összetett hatáskörű problémák vannak, a főváros javasolni tudja a védettséget, meg fogjuk vizsgálni. Utalnék rá, hogy a fővárosi erdők 2/3-a állami tulajdon, kezelője a Pilisi Parkerdő. A fennmaradó 1/6 magántulajdon, a másik 1/6 az, ami önkormányzati tulajdon. Ez alatt fele-fele részben az összes kerület, ill. a főváros áll. A fővároson belül további osztásokat lehet tenni, a fele az önkormányzati tulajdonú cégek tulajdona, így végső soron, ami a hivatal vagyongazdai körében van, az kb.1-2%. Erre tudunk érdemben a házban ráhatni, mint tulajdonos. A Duna-parttal kapcsolatban javasolom azt végiggondolni, hogy tekintve azt, hogy ez nem konkrét kötelező tematikai része ennek a bizonyos Környezetvédelmi Programnak, ezt a problémakört majd a komód másik fiókjában tárgyaljuk. Támogatjuk, csak nem ebben a bizonyos tematikában. Köszönöm szépen.
SZANISZLÓ SÁNDOR: Erdődy úré a szó.
ERDŐDY VIKTOR: Nagyon tisztelem az ilyen koncepciókat, csak ha nem helyezünk alá rendeleteket és törvényeket, akkor baj van. Itt van a szennyvíz. 2008. július 1. óta be kellett volna vezetni a vízalapú szennyvízelszámolást Budapesten. Ez azt jelenti, hogy mindenki csatornadíjat fizet, akinek emésztője van, és annyiért szállították volna el. Tavaly kezdődött el egy komolyabb munka, hogy talán az idén be lehet vezetni. Ezzel sok szennyvizet lehetne megakadályozni. A másik a hulladék. Európa 60 %-ában ha egy építőipari cég elkezd egy építkezést, akkor a bányával köt szerződést, nem egy szállítóval. Jelenleg Budapesten félig legális átrakó-válogatók működnek. 4 éve volt róla szó, hogy rendeletben rögzítsék, hogy a vállalatok közvetlenül a lerakós-megsemmisítővel kössenek szerződést, és a szállítást meg végezzék a cégek. Tehát ez alá valamilyen rendeletet kéne tenni. Köszönöm.
SZANISZLÓ SÁNDOR: Ez nagyon fontos kérdés volt. Kérdezem, hogy fel tudjuk-e hívni főpolgármester-helyettes úr figyelmét, hogy ezzel érdemes lenne foglalkozni?
MOLNÁR ZSOLT: Elvileg igen. Egy másik szempont szerint viszont azt javaslom, hogy ez egy olyan fölvetés, ami egy adott szakterületnek konkrét megoldási javaslata volt most itt. Probléma az, hogy ez a hulladékgazdálkodás köre, ebben az államigazgatás van egy mulasztásos állapotban, hiszen az új hulladékgazdálkodási törvény és terv is még előttünk van. Ilyen szempontból a fővárosi önkormányzatnak is célszerű az új országos hulladékgazdálkodási tervet megvárni vagy figyelembe vennie. Meg kell vizsgálni ezt a részletkérdést, és akkor a fővárosi önkormányzat javaslattal élhet, élhet felterjesztési jogával.
SZANISZLÓ SÁNDOR: Köszönöm, Rózsahegyi Péter úr.
RÓZSAHEGYI PÉTER: Köszönöm. Ha az állami szektor és az önkormányzatok érintettek, és véleményekkel, ötletekkel állhatnak elő, ez a vizsgálati szakaszban volna még érdemes.  Lehet ez az állami egyeztetés olyan több körös, tematikus, mint a 2007-es volt annak idején? Mert az talán eredményes volt.
MOLNÁR ZSOLT: Természetesen, örülök, ha az előző ciklusban megkezdett partnerségi program keretén belül létrehozott fórum egyeztetési módszerét helyesli képviselő úr. Igen, ugyanezzel a módszerrel, a megadott érdekcsoportok képviseletével, így tervezzük. Köszönöm szépen.
SZANISZLÓ SÁNDOR: Köszönjük szépen. Reméljük, találunk megoldást ezekre a kérdésekre. Feltenném szavazásra a határozati javaslatot, aki egyetért, kérem, jelezze. (Szavazás) 5 igen szavazattal elfogadtuk.
42/2011.(06.21.) Városfejlesztési és Környezetvédelmi Bizottság határozata 
A Városfejlesztési és Környezetvédelmi bizottság úgy dönt, hogy:
1. Egyetért a 2011. évi fővárosi környezetvédelmi program tervezésének és végrehajtásának stratégiai kereteit képező, mellékelt tartalom szerinti „Koncepció Budapest Főváros Környezeti Programjához” című dokumentummal.
2. Támogatja, hogy Budapest Főváros 2011. évi Környezeti Programja a mellékelt tartalmú koncepció alapján kerüljön részletes kidolgozásra.
Szavazás: 5 igen, 0 nem, 1 tartózkodás, 1 fő nem szavazott
Felelős: dr. György István 
Határidő: azonnal
Határozathozatal módja: egyszerű többségű szavazás




4. napirend
SZANISZLÓ SÁNDOR: Következő napirendi pontunk a „Rendeletmódosítás a gyorsított döntéshozatalt igénylő közterület-használati ügyekben” című előterjesztés. Kérdezem, van-e valakinek kérdése, észrevétele? Nem látok jelentkezőt. Szavazhatunk az előterjesztésről? Akkor, aki egyetért a javaslattal, kérem, szavazzon. (Szavazás) 6 igennel elfogadtuk.
43/2011.(06.21.) Városfejlesztési és Környezetvédelmi Bizottság határozata 
A Városfejlesztési és Környezetvédelmi Bizottság úgy dönt, hogy a  „Rendeletmódosítás a gyorsított döntéshozatalt igénylő közterület-használati ügyekben” tárgyú előterjesztést a Közgyűlés elé terjesztésre és elfogadásra javasolja, a határozati javaslatban foglaltak szerint.
[bookmark: N3T]
Szavazás: 6 igen, 0 nem, 0 tartózkodás, 1 fő nem szavazott
Felelős: Szaniszló Sándor
Határidő: azonnal
Határozathozatal módja: egyszerű többségű szavazás

5. napirend
SZANISZLÓ SÁNDOR: A napirendi pont a Studio Metropolitana Nonprofit Kft. 2011. évi, Éves Közszolgáltatási Szerződése. Van-e képviselője az előterjesztésnek? Igen, szeretettel köszöntöm, van-e szóbeli kiegészítése? Parancsoljon.
MACZÁK JOHANNA: A városvezetés szándéka az év elejére alakult ki a Studio Metropolitanaval kapcsolatban. Ezt az elhatározást tükrözi a szerződés. Jelentős költségvetés-csökkentést eredményezett ez az elhatározás, jelentős létszámcsökkentést,és a feladatokban is egy jelentős átstrukturálódást. A lényeg az, hogy csak olyan feladat maradt náluk, amit a főpolgármesteri hivatalon belül nem lehet megoldani, illetve amire nincsen szakmai rész a hivatalban. Így maradt továbbra is az SM-nél a főváros nemzetközi pozicionálása, ez a szakkiállításokon való megjelenéseket jelenti, eddig is főleg ingatlanfejlesztési szakkiállításokon megjelent a főváros, ezután is megjelenik az SM szervezésében. Egy városmarketing tevékenységet jelent ugyanez, amihez egy alapkutatás társul, amit csak ők tudnak csinálni, mert ilyen nincs a hivatalon belül. Ez felméréseket és szakirányú kutatásokat jelent. A másik nagy irány az új budapesti városfejlesztési koncepcióhoz kapcsolódó kommunikáció, ez is az SM feladata. Tehát ez jelent egy külső- és belső kommunikációt is. Köszönöm szépen.
SZANISZLÓ SÁNDOR: Köszönöm, van-e kérdés? Alelnök asszonyé szó.
SOMFAI ÁGNES: Én úgy tudom, hogy az SM korábban jelentős problémája volt, hogy el volt szigetelve a városházától. Arra szeretném felhívni a figyelmet, hogy fennáll az a veszély, hogy ez az elszigeteltség megmarad. Ha informális kapcsolatokon keresztül vannak a találkozások, az nem biztos, hogy jó. Akár a szorosabb kapcsolatot, vagy rendszeresített kapcsolatot a Városépítési Főosztállyal szerencsésnek tartanék. Köszönöm.
MACZÁK JOHANNA: Hogy az SM ennyire elszigetelt volt, egy kicsit a korábbi vezetés attitűdjéből is adódott. Új vezetése van a Studio Metropolitananak, sokkal kommunikatívabb. Reméljük, hogy ezek a problémák megszűnnek. Hogy az előző előterjesztésben ez a kommunikáció kidolgozva nem jelent meg, ez nem ennek a nem megfelelő köztünk lévő kommunikációnak az oka, hanem annak, hogy nem volt  költségvetésük. Most tudnak elkezdeni dolgozni, amikor megkapják a felhatalmazást a Fővárosi Közgyűléstől a munkára. De az, hogy a kapcsolatunk napi szintű legyen, ennek mi is örülnénk.
SZANISZLÓ SÁNDOR: Örülök, hogy az a döntés született, hogy maradhat a nonprofit kft, hiszen a tevékenységére szükség van, még így, szűkített formában is. Tudunk-e határozni? Ha igen, akkor kérem, szavazzanak. (Szavazás) 6 igennel elfogadtuk.
44/2011.(06.21.) Városfejlesztési és Környezetvédelmi Bizottság határozata 
[bookmark: N4T][bookmark: N5F]A Városfejlesztési és Környezetvédelmi Bizottság úgy dönt, hogy a „ Studio Metropolitana Nonprofit Kft. 2011. évi, Éves Közszolgáltatási Szerződés” tárgyú előterjesztést a Közgyűlés elé terjesztésre és elfogadásra javasolja, a határozati javaslatban foglaltak szerint.

Szavazás: 6 igen, 0 nem, 0 tartózkodás, 1 fő nem szavazott
Felelős: Szaniszló Sándor
Határidő: azonnal
Határozathozatal módja: egyszerű többségű szavazás

6. napirend
SZANISZLÓ SÁNDOR: Következő napirendi pontunk a „Javaslat a 2011. évi falfirka-mentesítési programra”. Előterjesztője dr. György István. Molnár úr képviseli az előterjesztést. Van-e kiegészítése? Nincsen. Kérdés vagy észrevétel?  Nincs ilyen. Akkor szavazzunk. Aki egyetért vele, kérem, jelezze. (Szavazás) 6 igen szavazattal elfogadtuk.
45/2011.(06.21.) Városfejlesztési és Környezetvédelmi Bizottság határozata 
 A Városfejlesztési és Környezetvédelmi Bizottság úgy dönt, hogy a „Javaslat a 2011. évi falfirka-mentesítési programra” tárgyú előterjesztést a Közgyűlés elé terjesztésre és elfogadásra javasolja, a határozati javaslatban foglaltak szerint.

Szavazás: 6 igen, 0 nem, 0 tartózkodás, 1 fő nem szavazott
Felelős: Szaniszló Sándor
Határidő: azonnal
Határozathozatal módja: egyszerű többségű szavazás

7. napirend
SZANISZLÓ SÁNDOR: Következik a „Javaslat a Budapest Főváros Környezetvédelmi Alapjának 2010. évi pályázatainak szakmai beszámolások és pénzügyi elszámolások jóváhagyására - I. ütem” című előterjesztés. Molnár úr képviseli, ugye? Van kiegészítése? Nincs, köszönöm szépen. Van-e kérdés vagy észrevétel ezzel kapcsolatban? Alelnök asszony.
SOMFAI ÁGNES: Köszönöm. Szeretném megkérdezni, hogy ezek a szakmai beszámolók nincsenek csatolva az előterjesztéshez. Ezek hol vannak? Próbáltam utánanézni egy-egy pályázatnak, és inkonzisztenciát láttam a határozati javaslat és a mellékletek között. A másik, az elkészülő anyagok, pl. van egy komposztálással kapcsolatos anyag, ezek elérhetők-e valahol?
SZANISZLÓ SÁNDOR: Molnár úré a szó.
MOLNÁR ZSOLT: Köszönöm. A beszámolókat a hivatal tartalmilag, szakmailag, pénzügyileg ellenőrzi. Az ellenőrzés eredményeként, akik elfogadhatóak, azoknak a beszámolójának az elfogadását terjesztjük elő az adott fórumra. Azért hoztuk le kolleganőmmel a beszámolót, mert abban az első ütemben kb. annyi kiló a beszámolók anyaga, ezt elvileg közzé lehet tenni, vizsgáljuk akkor meg jogilag, hogy közzé lehet-e tenni. Ez a probléma eddig nem merült fel. A projekteken belül létrehozott termékeket közzé lehet tenni, közzé is tudjuk tenni igény esetén, megtalálhatóak. Maguk a szervezetek propagálják, és adják tovább. Általában civil szervezetek támogatásáról szól a dolog. 
SZANISZLÓ SÁNDOR: Köszönjük szépen, ha a bizottság szeretne betekinteni, nyilván megtehetjük.
MOLNÁR ZSOLT: Természetesen, ezért hoztuk le ezt a 19 aktát.

SZANISZLÓ SÁNDOR: Köszönjük szépen. Szavazhatunk róla. Akkor kérem, aki egyetért, jelezze. (Szavazás) 5 igennel elfogadtuk.
46/2011.(06.21.) Városfejlesztési és Környezetvédelmi Bizottság határozata 
A Városfejlesztési és Környezetvédelmi Bizottság úgy dönt, hogy a „Javaslat a Budapest Főváros Környezetvédelmi Alapjának 2010. évi pályázatainak szakmai beszámolások és pénzügyi elszámolások jóváhagyására - I. ütem” tárgyú előterjesztést a Közgyűlés elé terjesztésre és elfogadásra javasolja, a határozati javaslatban foglaltak szerint.

Szavazás: 5 igen, 0 nem, 1 tartózkodás, 1 fő nem szavazott
Felelős: Szaniszló Sándor
Határidő: azonnal
Határozathozatal módja: egyszerű többségű szavazás

8. napirend
SZANISZLÓ SÁNDOR: Következik az „Öko-játszótér építése a Margitszigeten a Svéd Kereskedelmi Kirendeltség támogatásával” tárgyú előterjesztés. Van-e kérdés, észrevétel az anyaggal kapcsolatban? Először polgármester úr, aztán alelnök úr.
NYÍRI CSABA: Köszönöm szépen. Szeretném tájékoztatni a bizottságot, Leányfalun már megvalósult és jelen pillanatban megvalósulás alatt álló, az óvodai játszóteret készítik ők. Elhoztam bemutatni két anyagot, a legfrissebb a 2011-es, hogy milyen fantasztikus dolgokat produkálnak ezek. Feltétlenül kérem a bizottságot, hogy ezt a 30 millió forintos költséget, amit feladat előirányzataként a városüzemeltetési céltartalék terhére csoportosítanak át, mindenféleképpen kérem, támogassa a bizottság. Az előterjesztésből tudjuk, hogy a kialakítás, az a 30 millió forint, ami a főváros költsége, ezt a 10 millió Ft értékű játékszert adományként kapja a főváros. Tehát mindenképpen hasznos és támogatandó.
SZANISZLÓ SÁNDOR: Megkérdezném polgármester úr, hogy ajándék volt, és Önök kiegészítették, vagy egyszerűen ilyet építettek?
NYÍRI CSABA: Az első játszótér, amit csináltunk, azt egy alapítvány finanszírozta, természetesen a földmunkát az önkormányzat végeztette el. Amelyik pedig most felújítás alatt áll, ez a Móricz Zsigmond Általános Iskola és Napközi Otthonos Óvoda kertjében álló játszótér. Teljesen korszerű, balesetveszély-mentes a kialakítás, és kapnak különböző játékszereket is.
SZANISZLÓ SÁNDOR: Köszönöm szépen. Alelnök úr.
GYENGE ZSOLT: Köszönöm. Egy technikai jellegű észrevételem van. Azt olvashatjuk, hogy ez egy másfél méter magas kerítéssel lesz körbevéve. Javasolnám, ha erre van mód, hogy ez a kerítés legyen legalább 2 méter magas. A Margitszigetnek ez a területe kicsit elhagyatott részén van, nyilván majd többen járnak arra, de tudjuk azt, hogy a városban a vandalizmus, a lopások össznépi hobbi kategóriába tartoznak. Illetve, ha van rá lehetőség, akkor sötétedéskor ezt be kéne zárni, és erről már most kéne gondoskodni, hogy erre is szülessen egy terv. Különben én félek attól, hogy tönkre fogják tenni. Köszönöm.
NYÍRI CSABA: Ritkán értek együtt alelnök úrral, de most száz százalékig. Én 2 méteres kerítést javasolnék, és maximálisan támogatom, hogy zárható legyen. Mindenféleképpen javaslom, mert a vandalizmus előbb-utóbb tönkretenné a játékokat. Tehát így menjen tovább a támogatott előterjesztés, hogy 2 méteres, és bekerítve.
SZANISZLÓ SÁNDOR: Képviselőasszonyé a szó.
SZATMÁRYNÉ JAHL ANGÉLA: Van benne egy olyan tétel, a harmadik lapon, hogy gyepnyesés 8 cm vastagsága elszállítva, 569 ezer forintos tétel, 1036 négyzetméteres terület, egyrészt ez valami elírás lehet itt, gondolom. 
SZANISZLÓ SÁNDOR: Megkérem a kolléganőt, válaszoljon.
GRIGOR ZSUZSANNA: A gyepnyesés, az nem a fűnyírás tulajdonképpen, hanem egy előkészítő munka, a meglévő gyepet 8 cm vastagon talajjal együtt fölmarják. És azt szállítják el, még az építés megkezdése előtt. Ez nem a fenntartásról szól, hanem az építésről. Így hívják ezt a talajmunkát, hogy gyepnyesés.
SZANISZLÓ SÁNDOR: Köszönöm szépen. Van még kérdés? Ha nincs, akkor határozhatunk. Kérem, aki egyetért a határozati javaslattal, azzal a kiegészítéssel, hogy a játszótér kerítése legalább két méter magas, és zárható legyen, jelezze. (Szavazás) 7 egyhangúval elfogadtuk.
47/2011.(06.21.) Városfejlesztési és Környezetvédelmi Bizottság határozata 
A Városfejlesztési és Környezetvédelmi Bizottság úgy dönt, hogy az „Öko-játszótér építése a Margitszigeten a Svéd Kereskedelmi Kirendeltség támogatásával” tárgyú előterjesztést a Közgyűlés elé terjesztésre és elfogadásra javasolja, a határozati javaslatban foglaltak szerint, azzal a kéréssel, hogy a játszótér zárható legyen, úgy, hogy a hozzátartozó kerítés magassága legalább két méter legyen.

Szavazás: 7 igen, 0 nem, 0 tartózkodás
Felelős: Szaniszló Sándor
Határidő: azonnal
Határozathozatal módja: egyszerű többségű szavazás


SZANISZLÓ SÁNDOR: Köszönöm szépen. A napirendi pontok végére értünk. Szolgálati közleményként mondanám, úgy gondolom, hogy ha nem lesz nyáron Közgyűlés, akkor bizottsági ülés sem lenne. Egyetértenek ezzel a tisztelt bizottsági tagok?
NYÍRI CSABA: Köszönöm, előre jelezném, hogy július 18-22. között, illetve szeptember 30-október 10. között nem leszek Magyarországon. Ha lehet, akkor ezt vegyük figyelembe, hogy igazoltan vagyok távol, bár tudom, hogy a Közgyűléshez igazodunk. 
SZANISZLÓ SÁNDOR: Köszönöm szépen, tehát akkor, ha jól értettem, egyetértettünk abban, hogy ha lesz Közgyűlés, ahhoz igazítunk bizottsági ülést. Köszönöm szépen a munkát. Mindenkinek szép nyarat kívánok.


Budapest, 2011. június 21.

